Sorana Cîrstea face un turneu excelent la Miami, unde va juca în această seară în optimile de finală, contra americancei Danielle Collins.
Deși s-a descurcat bine la Miami, unde nu are antrenor cu ea, Sorana va începe în scurt timp colaborarea cu spaniolul Alberto Costa, fost câștigător de Roland Garros în 2002.
Românca s-a declarat încântată de acest lucru și a explicat de ce a apelat la serviciile sale.
"A fost destul de rapidă alegerea, săptămâna aceasta am făcut-o. Mă va ajuta pe parcursul sezonului de zgură, momentan atât am stabilit. Mi-am dorit pe cineva care a câștigat Roland Garros, pe cineva care știe să gestioneze astfel de momente. Mi-am dorit un spaniol, pentru că sunt puțin mai pricepuți pe această suprafață. Mă bucur de colaborare.
După acest turneu, vom începe lucrul în adevăratul sens al cuvântului. Amândoi suntem încântați. Cred că vor fi două luni frumoase de zgură și, în același timp, sunt încântată să am pe cineva care a câștigat un Grand Slam și poate să mă ajute cu experiența lui", a spus Sorana Cîrstea pentru Digi Sport.
Sorana Cîrstea joacă în această seară, după ora 22.00, pentru un loc în sferturile de finală ale turneului de la Miami.